钦定古今图书集成/理学汇编/文学典/第190卷 > 释皎然诗式 > 《用事》
## 钦定古今图书集成/理学汇编/文学典/第190卷 > 释皎然诗式 > 《用事》

诗人皆以征古为用事，不必尽然也。今且于六艺之
中，略论比兴，取象曰比，取义曰兴。义即象下之意。凡
禽鱼、草木、人物、名数，万象之中义类同者，尽入比兴。
《关雎》即其义也。如陶公以“孤云”比“贫士。”鲍照以“直”比
“朱弦”，以“清”比“玉壶。”时久呼比为用事，呼用事为比。如
陆机《齐讴行》：“鄙哉牛山叹，未及至人情。爽鸠苟已徂，
吾子安得停。”此规谏之忠，是用事非比也。如康乐公
《还旧园作》：“偶与张邴合，久欲归东山。”此叙志之忠，是
比非用事也。详味可知。